Tomáš Hamara

Tomáš Hamara (s. 9. maaliskuuta 2004 Praha, Tšekki) on tšekkiläinen jääkiekkopuolustaja, joka pelaa OHL-joukkue Kitchener Rangersissa. Hänellä on tulokassopimus NHL-seura Ottawa Senatorsin kanssa.
Ura.
Seuraura.
Hamara on HC Sparta Prahan kasvatti. Hän voitti kaudella 2017–2018 seuran C-nuorten sisäisen tehotilaston lukemalla +29. Hamara muutti jo 14-vuotiaana yksin Suomeen ja siirtyi viikon mittaisen try-outin kautta Tapparan organisaatioon kaudeksi 2018–2019. Hän voitti kauden päätteeksi C-nuorten SM-pronssia. Kaudella 2019–2020 Hamara oli seuran B-nuorten tehokkain puolustaja tehoilla 10+22=32, joilla hän sijoittui koko B-nuorten SM-sarjan puolustajien pistepörssissä neljänneksi.
Kaudella 2020–2021 Hamara nousi Tapparan SM-liigarinkiin. Hän esiintyi joukkueessa vain 16-vuotiaana harjoituskaudella, mutta Hamara pelasi koko sarjakautensa kuitenkin vielä seuran U20-joukkueessa. Toukokuussa 2021 hän teki Tapparan kanssa kolmivuotisen SM-liigasopimuksen. Kaudella 2021–2022 Hamara sai tililleen ensimmäisen miesten pääsarjaottelunsa vain 17-vuotiaana Mestarien liigan neljännellä kierroksella 6. syyskuuta 2021 sveitsiläistä HC Luganoa vastaan. Hänet merkittiin Tapparan nelospuolustajapariin Saku Salmisen viereen. Hamara jäi ottelussa kuitenkin ilman peliaikaa. SM-liigadebyyttinsä hän teki runkosarjan toisella kierroksella 11. syyskuuta 2021 vieraissa Vaasan Sportia vastaan. Hamara merkittiin Tapparan seitsemänneksi puolustajaksi. Hän sai ensimmäiset jääaikansa pääsarjatasolla, kun Hamara pelasi ottelussa 7.54 minuuttia. Hän pelasi kauden aikana Tapparan SM-liigajoukkueessa kaikkiaan 24 runkosarjaottelua tehden kaksi syöttöpistettä ja kaksi playoff-ottelua ilman tehopisteitä. Hamara voitti kauden päätteeksi Suomenmestaruuden. CHL:ssä hän pelasi neljä ottelua ilman tehopisteitä. Hän voitti CHL-hopeaa. Hamara pelasi kauden aikana myös kaksi ottelua lainalla Mestis-joukkue KeuPa HT:ssä tammikuussa 2022.
Ottawa Senators varasi Hamaran kolmannella kierroksella 87. pelaajana . Samana kesänä hänet varasi myös OHL-joukkue Kitchener Rangers 26. pelaajana . Vain viikko NHL-varauksensa jälkeen Hamara teki Senatorsin kanssa kolmivuotisen tulokassopimuksen. Elokuussa hänen vahvistettiin siirtyvän kaudeksi 2022–2023 Rangersin OHL-joukkueeseen.
Maajoukkueura.
Hamara pelasi alle 20-vuotiaiden MM-kilpailuissa vuosina 2022 ja 2023, joista jälkimmäinen turnaus päättyi hopeaan. 
Hamara pelasi myös alle 18-vuotiaiden MM-kilpailuissa vuosina 2021 ja 2022. Jälkimmäisessä turnauksessa hän jakoi kahdeksalla syöttöpisteellään Tšekin sisäisen syöttöpörssin voiton Eduard Šalén kanssa sekä koko turnauksen puolustajien syöttöpörssin voiton Yhdysvaltain Lane Hutsonin ja Ruotsin Mattias Hävelidin kanssa. Hamara valittiin turnauksen tähdistökentälliseen. Valmentajat valitsivat hänet Tšekin turnauksen yhdeksi kolmesta parhaasta pelaajasta. Hamara valittiin myös Kanadaa vastaan pelatun alkulohkon ottelun päätteeksi joukkueensa ottelun parhaaksi pelaajaksi.
Hamara edusti Tšekin alle 18-vuotiaiden maajoukkuetta myös Euroopan nuorten olympiafestivaaleilla vuonna 2021, jolloin hän toimi joukkueen kapteenina. Yhteensä Hamara on pelannut 23 nuorten ja 29 poikien maaottelua.
Muuta.
Hamaran isä Tomáš Sr. pelasi omalla urallaan puolustajana Tšekin ja Saksan alemmissa sarjoissa. Hän valmensi poikaansa neljä vuotta HC Sparta Prahan junioreissa. Tomáš vanhempi toimii nykyään seuran Extraliga-joukkueen apuvalmentajana.
Hamara valmistui merkonomiksi Tampereen seudun ammattiopisto Tredun englanninkielisestä koulutuksesta vuonna 2022.